
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin
	
Tiranë më, 04. 06.2015						       Dokument parlamentar

RAPORT
PËR
PROJEKTLIGJIN “PËR RATIFIKIMIN E MARRËVESHJES KUADËR TË FINANCIMIT, NDËRMJET REPUBLIKËS SË SHQIPËRISË DHE BANKËS PËR ZHVILLIM TË KËSHILLIT TË EVROPËS PËR PUNËT E KOMUNITETIT IV, TË FONDIT SHQIPTAR TË ZHVILLIMIT, PROJEKTI “ZHVILLIMI I ALPEVE SHQIPTARE DHE ZONAVE BREGDETARE””

Komisioni për Veprimtaritë Prodhuese, Tregtinë dhe Mjedisin, shqyrtoi, në cilësinë e komisionit për dhënie mendimi, projektligjin “Për ratifikimin e marrëveshjes kuadër të financimit, ndërmjet Republikës së Shqipërisë dhe Bankës për Zhvillim të Këshillit të Evropës për punët e komunitetit IV, të Fondit Shqiptar të Zhvillimit, projekti “Zhvillimi i Alpeve Shqiptare dhe Zonave Bregdetare””,  në mbledhjen e datës  04.06.2015.
Qëllimi i projektit është nxitja e zhvillimit në komunitetet lokale të Alpeve Shqiptare dhe bregdetit të Jugut, nëpërmjet përmirësimit të infrastrukturës publike por, duke respektuar ambjentin dhe ruajtur trashëgiminë kulturore dhe historike. Ky qëllim synon të adresojë nevojën e madhe për ndërhyrje në përmirësimin e infrastrukturës, duke patur në konsideratë gjendjen jo të mirë të këtyre aseteve në zonat target (zona të tjera malore, si parqet malore të Dajtit dhe Tomorrit).
Marrëveshja kuadër e financimit, ndërmjet Republikës së Shqipërisë dhe Bankës për Zhvillim të Këshillit të Evropës, për punët e komunitetit IV, të Fondit Shqiptar të Zhvillimit, projekti “Zhvillimi i Alpeve Shqiptare dhe zonave bregdetare” parashikon marrjen e një huaje, në shumën 28 700 000 euro dhe një granti, në shumën 1 000 000 euro. Kjo marrëveshje është miratuar, në parim, me vendimin nr.358,datë 29.4.2015, të Këshillit të Ministrave dhe nënshkruar më 21 maj 2015.
Marrëveshja do të fokusohet në dy objktiva kryesore:
· Kryerjen e një sërë investimesh për përmirësimin e infrastrukturës publike, kryesisht në rrugët  lokale, ujësjellësa dhe kanalizime, si dhe hapësira publike, të tilla si trotuare, ndriçim dhe gjelbërim, në zonën e Alpeve Shqiptare, në bregdetin e Jugut dhe në zona të tjera malore, si Dajti apo Tomorri.
· Forcimin institucional të njësive të qeverisjes vendore, duke promovuar qeverisjen e mirë në nivel lokal, nëpërmjet ofrimit të asistencës teknike në planifikimin dhe menaxhimin e zhvillimit të qëndrueshëm lokal, si parakusht për zhvillimin e qëndrueshëm të turizmit në komunitetet lokale të targetuara.  Në këtë kuadër, do të zhvillohen aktivitete trajnuese dhe do t’i ofrohet asistencë teknike stafit të administratës lokale dhe të zgjedhurve lokalë. Asistencë teknike do të ofrohet nga FSHZH-ja, për njësitë vendore përfituese të programit në përgatitjen e dokumenteve studimore apo planifikuese.
Në përfundim të diskutimeve, Komisioni, u shpreh dakord për kalimin e këtij projektligji për miratim në seancë plenare. 

